Serbski rěčny atlas

Serbski rěčny atlas (skrótšenka SRA, němsce: Sorbischer Sprachatlas, skrótšenka SSA) je jedne z najwažnišich dialektologiskich dźěłow na polu sorabistiki. Nimo swojeho wuznama za dialektologiju, naruna w němsce spisany rěčny atlas do wěsteje měry do dźensnišeho parowanu (resp. jenož dźělnje předležacu) historisku gramatiku.

SRA předleži w 15 zwjazkach, z kotrychž wuńdźe prěni 1965 a posledni 1996. Na wjelelětnym slědźerskim projektće dźěłachu hłownje Helmut Faska, Helmut Jenč a Frido Michałk. Tójšto dalšich, tež wukrajnych wědomostnikow wobdźěli so při hromadźenju materiala w cyłkownje 151 informaciskich dypkach (wsach). Nazběrany material je so wědomostnje wuhódnoćił a prezentuje so z pomocu rěčnogeografiskich kartow, ke kotrymž předleži stajnje wobšěrny wědomostny komentar.

 Tematiske wobłuki jednotliwych zwjazkow 
W prěnich dźesać zwjazkach dokumentuje so dialektalna leksika. Při tym zjima so w jednotliwych zwjazkach leksika ze wšelakich wobłukow (hlej bibliografija). Jědnaty a dwanaty zwjazk wobjednawataj morfologiju. Prěni z tuteju zwjazkow je wěnowany gramatiskim kategorijam a paradigmatice substantiwow, druhi pak fleksiji adjektiwow, pronomenow a werbow. W třinatym zwjazku wopisuje so synchroniska fonologija, w štyrnatym pak historiska fonologija. Posledni zwjazk zaběra so ze syntaksu serbskich dialektow.

 Bibliografija 
Serbski rěčny atlas = Sorbischer Sprachatlas
1965 - Feldwirtschaftliche Terminologie (1. zwjazk), Budyšin
1968 - Viehwirtschaftliche Terminologie (2. zwjazk), Budyšin
1970 - Floristische und Faunistische Terminologie (3. zwjazk), Budyšin
1972 - Terminologie des ländlichen Gewerbes (4. zwjazk), Budyšin
1976 - Terminologie der Sachgebiete Küche und Garten (5. zwjazk), Budyšin
1978 - Terminologie der Sachgebiete Körper und Kleidung (6. zwjazk), Budyšin
1980 - Terminologie der Sachgebiete Hygiene, Krankheit und menschliche Eigenschaften (7. zwjazk), Budyšin
1982 - Terminologie der Sachgebiete Verwandschaft, Berufe und Gesellschaft (8. zwjazk), Budyšin
1984 - Terminologie der Sachgebiete Natur, Zeit, Glaube und Brauchtum (9. zwjazk), Budyšin
1986 - Terminologie der Sachgebiete Haus und Hof sowie Verschiedenes (10. zwjazk), Budyšin
1975 - Morphologie. Die grammatischen Kategorien - Paradigmatik des Substantivs (11. zwjazk), Budyšin
1988 - Morphologie. Die Flexion der Adjektive, Pronomen und Verben (12. zwjazk), Budyšin
1990 - Synchronische Phonologie (13. zwjazk), Budyšin
1993 - Historische Phonologie (14. zwjazk), Budyšin
1996 - Syntax (15. zwjazk), Budyšin

 Literatura 
 Михалк С., Исследовательская работа по сербо-лужицкой диалектологии, Вопросы языкознания, 1968, №4, М., изд. Наука, стр. 21 - 32

kategorija:sorabistika
kategorija:dialektologija